钦定古今图书集成/理学汇编/学行典/第239卷 > 董文直
## 钦定古今图书集成/理学汇编/学行典/第239卷 > 董文直

按《元史董俊传》：“俊子文直，字彦正，刚毅庄栗，简言笑，
通经史法律，为槁城长官，佩金符。初，兄文炳及季弟
文忠去事世祖，次文用亦在朝，俱有仰于家，而食者
百馀口。文直勤俭，始终不替。内则养生送死之合礼，
外则中表宾问之中度，奉上接下，一敬一爱，蔼乎其
睦也。性好施而甚仁，里闬或贫不自立，每阴济其急”，
不使之知恩所从来。微至僮病，必手予粥药。或止之，
曰：“不忍以其贱违吾爱心。”及弃官，浮沈里社，任真适
意。亲宾过从，尊酒相劳。家门日以烜赫，己独恬然，不
见诸辞色。以病卒，年五十有二。